钦定古今图书集成/明伦汇编/宫闱典/第074卷 > 《皇太子受册贺表》陆游
## 钦定古今图书集成/明伦汇编/宫闱典/第074卷 > 《皇太子受册贺表》陆游

明诏建储，永为宗社之本；正衙发策，显畣神祇之心。
国势奠安，舆情闿怿。〈中贺〉恭惟皇帝陛下，若稽古训，
骏惠先猷。寿考亿年，诞膺不敝之福；本支万世，坐拥
无疆之休。存心养性以事天，修身齐家而治国。迨举
有邦之庆，益昭知子之明。臣迹远周行，心驰魏阙。命
太史卜日之吉，徒闻播告之传；遣上公持节以行，莫
预观瞻之盛。傥未辞于圣代，尚自力于《声诗》。